دو دانک پہ ،”تو کہ زند ءِ درور ئے” ءَ
ندکار:: جمیل مھراب
بلوچی لبزانک ءَ مارا بازیں گدارنبیس گندگ ءَ نئیت۔ آزمانکار، گدار ءَ سر نہ بنت ءُ پیسر ءَ وتی نبشتکاری ءَ پیچنت۔ آیانی اے دمبرگ ءِ تاوان زبان ءُ لبزانک ءَ رسیت۔ بلوچی ءِ اولی گدار “نازک” 1976 ءَ چاپ بیتگ کہ میان اوستمانی لبزانک ءَ چہ باز رند انت بلے ما ھمے 43ئیں سالاں ھم گدار ءِ نیمگ ءَ گیشیں دلگوشی نہ داتگ
بلے مرچاں گدارنبیس دیم ءَ پیداک انت ھمیشاں چہ یکے بانک زاھدہ رئیسی انت
بانک بلوچی لبزانک ءِ تہ ءَ یک نوکیں نامے نہ انت آ دیریں گوں لبزانک ءَ یکشلا ھمگرنچ انت
آئی ءِ کد ءُ بودشت لبزانک ءَ چہ کس ءَ چیر نہ انت اولی آزمانکی وانگی ءُ گدارک “پاد ءِ چیر ءِ زمین” ءَ رند آئی ءِ گدار “تو کہ زند ءِ درور ئے” آئی ءِ اولی گدار انت کہ آئی ءِ کسہ ءِ سرھال مہران ءُ سمین ءِ مھرانکی داستان انت ءُ گدار ءِ تہ ءَ یک بلوچی چاگردے پیش داشتگ کہ آئی ءِ تہ ءَ پدمنتگیں لیکہ ءُ نوکیں دیمروھی ءِ اکسے ھم سھرا کتگ
بلے یک کہولے ئِے دیمروھی ءِ پیشدارگ ءَ پہ بازیں انگریزی گالرد کارمرز بیتگ انت کہ وانوک ءَ باز جاہ ءَ تب ءَ نہ کپ انت
بلے اگاں ما گدار ءِ تہ ءَ سرجم ءَ کارست سازی ءَ بچاریں گڑا بانک ھدے ءَ سوبین بیتگ
مہران ءُ سمین ءِ نزیک ءُ دوری گدار ءِ تہ ءَ انچیں سسپنسے ودی کنت کہ وانوک ءِ سر ءَ سان دور دیان کنت آئی ءَ کسہ ءَ چہ نہ سندیت۔
گدار ءِ تہ ءِ چاگرد ءِ اڑ ءُ کڈ ،زد ءُ کنت،زہنی پدمنتگی ھم انچیں دابے ءَ ھوار کتگ انت کہ وانوک گمان نہ کنت کہ من چہ کسہ ءَ گسر کپتگاں۔
کسہ مرچگیں چاگرد ءَ چہ الم دور نہ انت
بلے بلوچی لبزانک ءَ شائری ءِ تہ ءَ یک نوکی یے گندگ بیگ ءَ انت گڑا مارا مئے گدارانی تہ ءَ باز کم سھرا بیت۔
بانک ءَ انچو گمان بیت کہ تا ھدے ءَ درشانداب ءِ سر ءَ جھد کتگ سادگیں تکنیک ءَ گدار ءِ درشان بد نہ انت بلے جدیدیت شرگداری ءِ تہ ءَ گوشاں یک کسان ءُ مزنیں نبشتکارے ءِ پرک آئی ءِ درشان انت۔
باز جاہ ءَ گدار ءِ سسپنس بے درور انت ءُ جوانیں دابے ءِ گدار دیم ءَ روان کنت بلے کلائمکس ءَ وانوک پیسر ءَ گمان کنت چے وڑ ءَ آسر بیت